Armata ucraineană a afirmat joi că a doborât alte trei avioane de vânătoare-bombardament rusești Su-34, continuând o serie de succese. Astfel, bilanțul avioanelor rusești doborâte în ultimele 12 zile a ajuns la 13, conform Kievului. Cu toate acestea, situația pe frontul de est rămâne dificilă, a declarat șeful armatei, generalul Oleksandr Sîrskîi. Într-un discurs fluviu, înainte de alegerile prezidențiale care vor avea loc peste două săptămâni, liderul rus Vladimir Putin s-a adresat occidentalilor spunându-le că "trebuie să înţeleagă că şi noi avem arme capabile să lovească ţinte de pe teritoriul lor. Tot ceea ce inventează ei în acest moment, pe lângă faptul că înspăimântă întreaga lume, este o ameninţare reală de conflict cu utilizarea armei nucleare şi, prin urmare, de distrugere a civilizaţiei".
Toate informațiile despre războiul din Ucraina - ziua 737 - LIVE pe HotNews.ro:
08:40Opozantul rus Alexei Navalnîi va fi înmormântat la Moscova în cursul zilei de vineri, pe fondul unor măsuri de securitate stricte și a temerilor privind o represiune a poliției, la două săptămâni după ce a murit subit la vârsta de 47 de ani într-o colonie penală din Arctica, relatează Reuters.
07:45 Forțele ucrainene au respins trupele rusești din satul Orlivka, la vest de Avdiivka, dar situația pe frontul de est rămâne dificilă, a declarat șeful armatei, generalul Oleksandr Sîrskîi. Orlivka se află la mai puțin de 2 km nord-vest de Lastochkyne, care a fost ocupat recent de forțele rusești, notează The Guardian. Sîrskîi a declarat că armata rusă încearcă să cucerească localitățile Tonenke, Orlivka, Semenivka, Berdychi și Krasnohorivka din estul regiunii Donețk. Acestea sunt locuri în care oficialii militari declaraseră că vor forma o nouă linie de apărare după ce trupele ucrainene s-au retras din Avdiivka la 17 februarie.
Scurtă recapitulare a evenimentelor recente privind războiul:
- Vladimir Putin, discurs în fața națiunii: Majoritatea absolută a rușilor sprijină "operațiunea militară specială" / Nu vom permite nimănui să se amestece în afacerile noastre interne / Armata noastră a câștigat o experiență de luptă colosală.
- Statele Unite au calificat joi drept "iresponsabile" afirmaţiile preşedintelui rus Vladimir Putin privind "ameninţarea reală" a unui război nuclear.
- Comisia Europeană îl compară pe Putin cu Stalin şi-l consideră responsabil de toate consecinţele în Ucraina.
- Donald Tusk spune că Polonia ar putea interzice importurile agricole din Rusia, după modelul Letoniei.
- Polonia va lansa sateliți militari în 2025, afirmă ministrul adjunct al apărării / Lecțiile învățate din invazia Ucrainei.
- Generalul Kirilo Budanov, șeful spionajului militar ucrainean, a lansat un atac la adresa fostului comandant-șef al armatei, generalul Valeri Zalujnîi, într-un semn rar de disensiune publică în rândul conducerii militare de la Kiev.
- Decesul opozantului Navalnîi: Opt state membre UE, între care și România, cer noi sancţiuni contra Rusiei.
- Rusia interzice exporturile de benzină timp de șase luni pentru a "stabiliza" prețurile la pompă.
- Emmanuel Macron spune, după declaraţiile sale despre trimiterea de trupe în Ucraina, că toate cuvintele sale au fost "cântărite" şi "măsurate".
----------------